無量寿経優婆提舎願生偈


白文 
無量寿経優婆提舎願生偈

婆藪般豆菩薩造 後魏菩提留支訳

世尊我一心 帰命尽十方

無礙光如来 願生安楽国

我依修多羅 真実功徳相

説願偈総持 与仏教相応

観彼世界相 勝過三界道

究竟如虚空 広大無辺際

正道大慈悲 出世善根生

浄光明満足 如鏡日月輪

備諸珍宝性 具足妙荘厳

無垢光炎熾 明浄曜世間

宝性功徳草 柔軟左右旋

触者生勝楽 過迦栴隣陀

宝華千万種 弥覆池流泉

微風動華葉 交錯光乱転

宮殿諸楼閣 観十方無礙

雑樹異光色 宝蘭遍囲遶

無量宝交絡 羅網遍虚空

種種鈴発響 宣吐妙法音

雨華衣荘厳 無量香普薫

仏恵明浄日 除世痴闇冥

梵声悟深遠 微妙聞十方

正覚阿弥陀 法王善住持

如来浄華衆 正覚華化生

愛楽仏法味 禅三昧為食

永離身心悩 受楽常無間

大乗善根界 等無譏嫌名

女人及根欠 二乗種不生

衆生所願楽 一切能満足

故我願生彼 阿弥陀仏国

無量大宝王 微妙浄華台

相好光一尋 色像超群生

如来微妙声 梵嚮聞十方

同地水火風 虚空無分別

天人不動衆 清浄智海生

如須弥山王 勝妙無過者

天人丈夫衆 恭敬遶瞻仰

観仏本願力 遇無空過者

能令速満足 功徳大宝海

安楽国清浄 常転無垢輪

化仏菩薩日 如須弥住持

無垢荘厳光 一念及一時

普照諸仏会 利益諸群生

雨天楽華衣 妙香等供養

讃諸仏功徳 無有分別心

何等世界無 仏法功徳宝

我願皆往生 示仏法如仏

我作論説偈 願見弥陀仏

普共諸衆生 往生安楽国

無量寿修多羅章句我以偈誦総説竟 
論曰 此願偈明何義 示現観彼安楽世界見阿弥陀仏願生彼国故

云何観云何生信心 若善男子善女人修五念門行成就畢竟得生安楽国土見彼阿弥陀仏 何等五念門 一者礼拝門 二者讃歎門 三者作願門 四者観察門 五者回向門 
云何礼拝 身業礼拝阿弥陀如来応正遍知 為生彼国意故 
云何讃歎 口業讃歎 称彼如来名如彼如来光明智相如彼名義欲如実修行相応故 
云何作願 心常作願 一心専念畢竟往生安楽国土欲如実修行奢摩他故 
云何観察 智恵観察 正念観彼欲如実修行毘婆舎那故 彼観察有三種 何等三種 一者観察彼仏国土荘厳功徳 二者観察阿弥陀仏荘厳功徳 三者観察彼諸菩薩功徳荘厳 
云何回向 不捨一切苦悩衆生心常作願 回向為首得成就大悲心故

云何観察彼仏国土荘厳功徳 彼仏国土荘厳功徳者 成就不可思議力故 如彼摩尼如意宝性相似相対法故 観察彼仏国土荘厳功徳成就者 有十七種 応知 何等十七 一者荘厳清浄功徳成就 二者荘厳無量功徳成就 三者荘厳性功徳成就 四者荘厳形相功徳成就 五者荘厳種種事功徳成就 六者荘厳妙色功徳成就 七者荘厳触功徳成就 八者荘厳三種功徳成就 九者荘厳雨功徳成就 十者荘厳光明功徳成就 十一者荘厳妙声功徳成就 十二者荘厳主功徳成就 十三者荘厳眷属功徳成就 十四者荘厳受用功徳成就 十五者荘厳無諸難功徳成就 十六者荘厳大義門功徳成就 十七者荘厳一切所求満足功徳成就

荘厳清浄功徳成就者 偈言観彼世界相勝過三界道故 
荘厳無量功徳成就者 偈言究竟如虚空広大無辺際故 
荘厳性功徳成就者 偈言正道大慈悲出世善根生故 
荘厳形相功徳成就者 偈言浄光明満足如鏡日月輪故 
荘厳種種事功徳成就者 偈言備諸珍宝性具足妙荘厳故 
荘厳妙色功徳成就者 偈言無垢光炎熾明浄曜世間故 
荘厳触功徳成就者 偈言宝性功徳草柔軟左右旋触者生勝楽過迦栴隣陀故 
荘厳三種功徳成就者 有三種事 応知 何等三種 一者水 二者地 三者虚空 
荘厳水功徳成就者 偈言宝華千万種弥覆池流泉微風動華葉交錯光乱転故 
荘厳地功徳成就者 偈言宮殿諸楼閣観十方無礙雑樹異光色宝蘭遍囲遶故 
荘厳虚空功徳成就者 偈言無量宝交絡羅網遍虚空種種鈴発嚮宣吐妙法音故 
荘厳雨功徳成就者 偈言雨華衣荘厳無量香普薫故 
荘厳光明功徳成就者 偈言仏恵明浄日除世痴闇冥故 
荘厳妙声功徳成就者 偈言梵声悟深遠微妙聞十方故 
荘厳主功徳成就者 偈言正覚阿弥陀法王善住持故 
荘厳眷属功徳成就者 偈言如来浄華衆正覚華化生故 
荘厳受用功徳成就者 偈言愛楽仏法味禅三昧為食故 
荘厳無諸難功徳成就者 偈言永離身心悩受楽常無間故 
荘厳大義門功徳成就者 偈言大乗善根界等無譏嫌名女人及根欠二乗種不生故 浄土果報離二種譏嫌過 応知 一者体 二者名 
体有三種 一者二乗人 二者女人 三者諸根不具人 無此三過故 名離体譏嫌 
名亦有三種 非但無三体 乃至不聞二乗女人諸根不具三種名 故名離名譏嫌 等者平等一相故 
荘厳一切所求満足功徳成就者 偈言衆生所願楽一切能満足故

略説彼阿弥陀仏国土十七種荘厳成就 示現如来自身利益大功徳力成就利益他功徳成就故 
彼無量寿仏国土荘厳 第一義諦妙境界相 十六句及一句次第説 応知

云何観仏荘厳功徳成就 観仏荘厳功徳成就者 有八種相 応知 何等八種 一者荘厳座功徳成就 二者荘厳身業功徳成就 三者荘厳口業功徳成就 四者荘厳心業功徳成就 五者荘厳大衆功徳成就 六者荘厳上首功徳成就 七者荘厳主功徳成就 八者荘厳不虚作住持功徳成就

何者荘厳座功徳成就 偈言無量大宝王微妙浄華台故 
何者荘厳身業功徳成就 偈言相好光一尋色像超群生故 
何者荘厳口業功徳成就 偈言如来微妙声梵嚮聞十方故 
何者荘厳心業功徳成就 偈言同地水火風虚空無分別故 無分別者無分別心故 
何者荘厳大衆功徳成就 偈言天人不動衆清浄智海生故 
何者荘厳上首功徳成就 偈言如須弥山王勝妙無過者故 
何者荘厳主功徳成就 偈言天人丈夫衆恭敬遶瞻仰故 
何者荘厳不虚作住持功徳成就 偈言観仏本願力遇無空過者能令速満足功徳大宝海故 即見彼仏未証浄心菩薩畢竟得証平等法身 与浄心菩薩与上地諸菩薩畢竟同得寂滅平等故

略説八句示現如来自利利他功徳荘厳次第成就 応知

云何観察菩薩荘厳功徳成就 観察菩薩荘厳功徳成就者 観彼菩薩有四種正修行功徳成就 応知 何者為四 
一者於一仏土身不動揺 而遍十方種種応化如実修行常作仏事 偈言安楽国清浄常転無垢輪化仏菩薩日如須弥住持故 開諸衆生淤泥花故 
二者彼応化身 一切時不前不後 一心一念放大光明悉能遍至十方世界教化衆生 種種方便修行所作滅除一切衆生苦故 偈言無垢荘厳光一念及一時普照諸仏会利益諸群生故 
三者彼於一切世界無余照諸仏会大衆無余広大無量供養恭敬讃歎諸仏如来功徳 偈言雨天楽花衣妙香等供養讃諸仏功徳無有分別心故 
四者彼於十方一切世界無三宝処住持荘厳仏法僧宝功徳大海 遍示令解如実修行 偈言何等世界無仏法功徳宝我願皆往生示仏法如仏故

又向説観察荘厳仏土功徳成就 荘厳仏功徳成就 荘厳菩薩功徳成就 此三種成就願心荘厳 応知 
略説入一法句故 一法句者謂清浄句 清浄句者謂真実智慧無為法身故 此清浄有二種 応知 何等二種 一者器世間清浄 二者衆生世間清浄 
器世間清浄者 如向説十七種荘厳仏土功徳成就 是名器世間清浄 
衆生世間清浄者 如向説八種荘厳仏功徳成就 四種荘厳菩薩功徳成就 是名衆生世間清浄 
如是一法句摂二種清浄義 応知

如是菩薩 奢摩他毘婆舎那広略修行成就柔軟心 如実知広略諸法 如是成就巧方便回向 何者菩薩巧方便回向 菩薩巧方便回向者 謂説礼拝等五種修行所集一切功徳善根 不求自身住持之楽 欲抜一切衆生苦故 作願摂取一切衆生共同生彼安楽仏国 是名菩薩巧方便回向成就

菩薩如是善知回向成就 即能遠離三種菩提門相違法 何等三種 
一者依智恵門不求自楽 遠離我心貪着自身故 
二者依慈悲門抜一切衆生苦 遠離無安衆生心故 
三者依方便門憐愍一切衆生 心遠離供養恭敬自身心故 
是名遠離三種菩提門相違法

菩薩遠離如是三種菩提門相違法得三種随順菩提門法満足故 何等三種 
一者無染清浄心 以不為自身求諸楽故 
二者安清浄心 以抜一切衆生苦故 
三者楽清浄心 以令一切衆生得大菩提故 以摂取衆生生彼国土故 
是名三種随順菩提門法満足 応知

向説智恵慈悲方便三種門摂取般若 般若摂取方便 応知 向説遠離我心不貪着自身 遠離無安衆生心 遠離供養恭敬自身心 此三種法遠離障菩提心 応知 向説無染清浄心安清浄心楽清浄心 此三種心略一処成就妙楽勝真心 応知

如是菩薩智恵心方便心無障心勝真心能生清浄仏国土 応知 是名菩薩摩訶薩随順五種法門所作随意自在成就 如向所説身業口業意業智業方便智業随順法門故

復有五種門漸次成就五種功徳 応知 何者五門 一者近門 二者大会衆門 三者宅門 四者屋門 五者園林遊戯地門 此五種門 初四種門成就入功徳 第五門成就出功徳 
入第一門者 以礼拝阿弥陀仏為生彼国故得生安楽世界 是名入第一門 
入第二門者 以讃歎阿弥陀仏随順名義称如来名依如来光明智相修行故得入大会衆数 是名入第二門 
入第三門者 以一心専念作願生彼修奢摩他寂静三昧行故得入蓮華蔵世界 是名入第三門 
入第四門者 以専念観察彼妙荘厳修毘婆舎那故得到彼所受用種種法味楽 是名入第四門 
出第五門者 以大慈悲観察一切苦悩衆生示応化身 回入生死園煩悩林中 遊戯神通至教化地 以本願力回向故 是名出第五門 
菩薩入四種門自利行成就 応知 菩薩出第五門回向利益他行成就 応知 
菩薩如是修五門行自利利他速得成就阿耨多羅三藐三菩提故

無量寿修多羅優婆提舎願生偈 略解義竟

無量寿経優婆提舎願生偈

参考文献 
 浄土真宗教学伝道研究センター 編『浄土真宗聖典（原典版）』本願寺出版社、1985年、ISBN 978-4-89416-251-8。
 真宗聖典編纂委員会 編『真宗聖典』真宗大谷派宗務所出版部、1978年、ISBN 978-4-8341-0070-9。

仏教